汝州吳學士觀我齋分韻得真字
作者：陳與義
朝代：宋

paragraphs: 狂夫縛軒冕，自許稷契身。
靜者樂山林，謂是羲皇人。
不如兩忘快，內保一色醇。
偉哉道山傑，滯此汝水濱。
大來會闊步，小憩得幽欣。
一齋有琴酒，萬事無緇磷。
不作子公書，肯受元規塵。
人言君侯癡，我知丈人真。
月明泉聲細，雨過竹色新。
是間有真我，宴坐方申申。